
סדר היום:	1.	זיהום אוויר מכלי רכב - "דיון מהיר" בהצעתה של חה"כ נחמה רונן.

רונית דור	-	רכזת תחבורה באגף שמירת סביבה וטבע, החברה להגנת הטבע

דבורה סיילס	-	אדם, טבע ודין

רשמה:           אירית שלהבת



זיהום אוויר מכלי רכב - "דיון מהיר" בהצעתה של חה"כ נחמה רונן


היו"ר אברהם פורז:

	על סדר יומנו זיהום אוויר מכלי רכב. הוגשה הצעה לסדר של חברת הכנסת נחמה רונן ונשיאות הכנסת העבירה אלינו את ההצעה לדיון מהיר. גברתי המציעה, בבקשה.

נחמה רונן:

	תודה, אדוני היושב-ראש. אני רוצה להעלות מספר נושאים שקשורים לזיהום, הנגרם כתוצאה ממכוניות שלא עומדות בתקנים, שאותם קבעה מדינת ישראל. אני רוצה להביא כמה נתונים שנחשפתי אליהם. אלה נתונים משמעותיים, שאני לא בטוחה שפורסמו, ואני חושבת שיש להם השלכה רבה מאוד על החיים ועל הבריאות של תושבי מדינת ישראל.

	הנתון לפיו 300 איש מתים כל שנה בתל-אביב, ו-1,000 איש מתים כל שנה ברחבי המדינה כתוצאה מזיהום אוויר - זה נתון שכבר דנו בו והוא ידוע. הוא קשה ולדעתי זה עוד אחד מן המספרים שנזרקים לאוויר, בין אם זה על תאונות דרכים ובין אם על אסונות אחרים, שכבר נהפכו לחלק משגרת חיינו. נהיינו כל-כך ציניים שאפילו הפסקנו כבר להתרגש מזה.

	אנחנו כן צריכים להתרגש, אדוני היושב-ראש, מכך שעל-פי בדיקות שהגיעו לידי, שנעשו הן בטכניון והן במשרדי ממשלה ובוועדות בין-משרדיות, יש מספר נושאים שראוי שניתן עליהם את הדעת.

	יש מספר לא מבוטל של מכוני רישוי שמעבירים רכבים טסט רק עם תשלום אגרה, בעצם בלי כל בדיקה.

היו"ר אברהם פורז:

	בכל המכלולים או רק בעניין זיהום אוויר? האם לא בודקים בלמים או שלא בודקים רק את עניין זיהום האוויר?

נחמה רונן:

	אני מדברת קודם כל ברמה העקרונית, על התופעה. לא בודקים את הרכב בכלל. אתה משלם את האגרה והרכב לא נבדק. זה קורה במקומות מאוד מסויימים. אני לא רוצה להגיד שזה תופעה ארצית אבל יש נתונים קשים וצריכים לתת את הדעת גם לנושא הזה.

	ישנם כלי רכב, כמו אוטובוסים ומשאיות, שנדרשים על-פי החוק לעשות בדיקת חורף, שבה נבדקים בין השאר הבלמים וכל מה שצריך להיבדק.

היו"ר אברהם פורז:

	זה וולונטרי לדעתי.

אבי גלנצר:

	במשאיות זה חובה.

נחמה רונן:

	בבדיקות החורף האלה, שהן על-פי חוק ותקנה, נבדק כל מה שצריך להיבדק בתקינות הרכב אך לא נבדק כל נושא הפליטה, מה נפלט מהאגזוזים של אותם אוטובוסים או משאיות, שאנחנו יודעים שהם מהמזהמים הגדולים ביותר.

	יותר מזה, בבדיקות שנעשו, הן בטכניון והן על-ידי גורמים אחרים, נמצא שבין כלי הרכב הישנים, שקיימים 10 שנים ומעלה, 25% לא עומדים בתקנות הפליטה שמדינת ישראל קבעה.

היו"ר אברהם פורז:

	לפני 10 שנים עוד לא היתה חובה להתקין ממירים קטליטיים.

נחמה רונן:

	אבל אנחנו מדברים על אמצעים אחרים שאפשר להתקין ברכבים, גם בלי ממירים קטליטיים. הם עדיין לא עומדים בסטנדרד שקבעה מדינת ישראל.

	מוניות חדשות גומרות תוך שנה או שנתיים את מכסת הקילומטרים שבה הממיר הקטליטי תקף ומסוגל לבצע את מה שהוא צריך. 

היו"ר אברהם פורז:

	ממיר קטליטי זה לא בדיזל, נכון? זה רק בבנזין?

קריאה:

	רק בבנזין.

היו"ר אברהם פורז:

	 מוניות בנזין אין לנו בכלל.

חוה בן-ארי:

	יש מוניות בנזין.

היו"ר אברהם פורז:

	לכל היותר 10% מהמוניות הן מוניות בנזין.

צבי טננבוים:

	אין 100 מוניות בארץ עם מנוע בנזין.

נחמה רונן:

	אני לא בטוחה. אני מציעה שנבדוק את הנתון הזה.

היו"ר אברהם פורז:

	אבל גם מנוע דיזל שאין לו ממיר צריך להיות מכוון.

נחמה רונן:

	מדובר על בדיקות של מוניות ושל כלי רכב אחרים שנוסעים על דיזל. לא נעשות כל הבדיקות שצריכות להיעשות כדי להפחית את הפליטה מעשן כלי רכב, או לפחות לדאוג שאותו כלי רכב יעמוד ברמה שהמדינה קבעה. אני לא מדברת פה על החמרת התקנים.

חוה בן-ארי:

	מדובר על 14,000 מוניות בנזין.

נחום זמיר:

	זה הולך ונעלם.

נחמה רונן:

	נתון אחרון שאני רוצה להביא לתשומת לבכם קשור לצערי הרב במשרד לאיכות הסביבה, המשרד שהייתי מנהלת שלו. יש פסק-דין של בית-משפט שמלין בצורה חריפה ביותר כנגד המשרד לאיכות הסביבה, על הדרך שהוא בודק את כלי הרכב ועל מהימנות, או אי-מהימנות.

היו"ר אברהם פורז:

	אבל לא המשרד לאיכות הסביבה בודק אלא מכוני הרישוי.

נחמה רונן:

	למשרד לאיכות הסביבה יש ניידות שגם הן בודקות כלי רכב והם עושים מבצעי אכיפה. המשרד לאיכות הסביבה עוצר כלי רכב, בליווי שוטר, ועושה את הבדיקה. עלו טענות קשות ביותר כלפי המכשירים שבהם המשרד משתמש, המהימנות שלהם, או בעצם אי-המהימנות שלהם. ההודעה של המשרד לאיכות הסביבה, שאני קוראת אותה מפסק-הדין, היא שכתוצאה מזה הם בכלל עצרו את בדיקות הרכב והם מפסיקים לבדוק את הנושא הזה ברכבים.

	אני חושבת שאנחנו צריכים לשאול את המשרד לאיכות הסביבה מה הוא עושה ואיך הוא מתכוון להתמודד עם הבעיה הזאת, שהרי הוא אומר דברים קשים לבית-המשפט ובית-המשפט מחזיר דברים קשים מאוד כלפי המשרד וכלפי דרך התנהלותו.

היו"ר אברהם פורז:

	מה אתם עושים במשרד לאיכות הסביבה בעניין הזה?

אבי מושל:

	קודם כל רציתי לתקן. יש לנו רק ניידת אחת שמודדת זיהום אוויר.

נחמה רונן:

	מאז שעזבתי גדל התקציב שלכם והתפתחתם.

אבי מושל:

	גדל התקציב ונקלטה ניידת אחת.

	בעקבות פסק-הדין, שחברת הכנסת נחמה רונן ציינה, נתנו הנחייה לבדוק פחות רכבי בנזין ויותר רכבי דיזל, כי הם הבעיה הסביבתית שלנו.

היו"ר אברהם פורז:

	כמה בדיקות בשנה אתם מבצעים? כמה כלי רכב אתם עוצרים ובודקים בשנה?


אבי מושל:

	אנחנו בודקים כמה אלפי כלי רכב בשנה.

היו"ר אברהם פורז:

	האם עושים את זה באופן מדגמי, מעמידים שוטר לצד הכביש ואומרים למכונית לעצור?

אבי מושל:

	עומדת ניידת עם שוטר והשוטר עוצר את כלי הרכב.

היו"ר אברהם פורז:

	איך בודקים? מכניסים לתוך המפלט מין מוט, כמו במכון הרישוי?

אבי מושל:

	הבדיקה של CO היא זהה לחלוטין לבדיקה שנעשית במכון הרישוי. אותו בחור שייצג את המשרד בבית-המשפט פשוט לא כל-כך ידע מה הוא עושה. היתה איתו בעיה.

היו"ר אברהם פורז:

	מה הוא אשם? הוא רק מפעיל את המכשיר. 

אבי מושל:

	בכל מקרה, הבעיה העיקרית שלנו היא דיזל.

היו"ר אברהם פורז:

	ואז בית-המשפט זיכה כי הוא התרשם שהבדיקה נעשית באופן לא מקצועי?

נחמה רונן:

	כן. הוא לא רק זיכה. הוא כותב דברים מאוד קשים על הפעולה של המשרד.

היו"ר אברהם פורז:

	האם הניידת הזאת יוצאת כל יום? הרי זאת בסך הכל בדיקה של 2-3 דקות לכל כלי רכב.

אבי מושל:

	זה לוקח קצת יותר.

היו"ר אברהם פורז:

	נניח 5 דקות לכלי רכב. בשעה אפשר לעשות 5-6 בדיקות. 8 שעות כפול 6 בדיקות - אפשר לעשות כמה אלפי בדיקות. אגב, אין בעיה למצוא מכוניות. לא צריך ללכת למנרה. אפשר להעמיד את הניידת בכביש ראשי.

יהודה קמרון:

	וגם לבחור את הישנות שביניהן.

היו"ר אברהם פורז:

	במכוניות הישנות אנחנו בבעיה בגלל שאין ממיר. איך תכוון את הקרבורטור ברכב כזה? איך היום מכוונים קרבורטור? מסובבים עוד ועוד? 
	
	האם אתה יכול להגיד לי כמה בדיקות עשיתם וכמה הועמדו לדין במהלך התקופה?

אבי מושל:

	אני לא זוכר מספרים.

היו"ר אברהם פורז:

	ברור שאתה לא זוכר, אבל איך אתם באים לדיון כזה בלי שאתם יכולים להגיד שבמהלך השנה האחרונה הפעלתם את הניידת כך וכך, בדקתם כך וכך מכוניות והגשתם כך וכך דוחות? לזכור אתה לא צריך אבל אם יש לך מידע בכתובים, נודה לך אם תעביר לוועדה.

אבי מושל:

	רכבי בנזין: 170 כלי רכב הורדו מהכביש, קיבלו שלילת רשיון והם צריכים לעשות את כל הטסט מחדש. יש איתנו שוטר. 

היו"ר אברהם פורז:

	כשזיהום האוויר הוא גבוה השוטר אומר: תרד מהכביש?

שולמית שמעון:

	כשזיהום האוויר נובע מבעיה בטיחותית ברכב, מורים על הורדתו. לפעמים הבעיה נובעת מתקלה ברכב עצמו ואז יש פליטת עשן.

חוה בן-ארי:

	זה תקנה בתעבורה.

היו"ר אברהם פורז:

	כשהוא אומר שהוא מוריד אותם מהכביש, מה משמעות הדבר? שבדקו, מצאו שיש פליטה מוגזמת ואז אומרים לבעל הרכב שהוא לא יכול להמשיך ושיילך לכוון את הקרבורטור?

אלון רצבי:

	נכון. רשיון הרכב שלו נפסל והוא נדרש לעשות טסט חוזר. 

שולמית שמעון:

	בתנאי שמדובר בתקלה.

היו"ר אברהם פורז:

	ואיך יודעים שהוא עשה טסט חדש?


אלון רצבי:

	הוא צריך להגיע למשרד הרישוי עם האישור של מכון הטסטים ולהוציא רשיון חדש.

היו"ר אברהם פורז:

	מה הקנס על דבר כזה?

צבי טננבוים:

	900 שקל.

היו"ר אברהם פורז:

	כמה הורדתם מהכביש?

אבי מושל:

	170 רכבי בנזין + 90 רכבי דיזל.

היו"ר אברהם פורז:

	מה קורה כשנמצא שהרכב מזהם את האוויר? זה 'הכל או לא כלום' או שיש גוונים? כלומר האם יתכן שיאמרו לבעל הרכב שלא פוסלים לו את הרשיון אבל הוא חייב לתקן את זה?

אבי מושל:

	אין כזה דבר.

היו"ר אברהם פורז:

	כמה כלי רכב בדקתם, שמתוכם רק 170 נמצאו מזהמים?

אבי מושל:

	אני לא יודע.

היו"ר אברהם פורז:

	אני מציע שבפעם הבאה כשיהיה דיון על דבר כזה תביאו את המספרים. זה נתון בסיסי לדעתי. בסוף יום עבודה  צריך המפעיל את המתקן הזה לומר כמה מכוניות נבדקו. קודם כל, צריך לוודא שהוא אכן בדק את המכוניות ואת מספר הרישוי שלהן, כדי להיות בטוחים שהוא אכן עשה את עבודתו ושהוא בכלל בדק. בי"ת, חשוב מבחינת סטטיסטיקה לדעת האם 170 כלי רכב שהורדו מהכביש הם מתוך מיליון שנבדקו או מתוך 200 שנבדקו. אם נבדקו מיליון כלי רכב ורק 170 הורדו מהכביש, אז אני יכול לישון בשקט. אבל אם זה 170 מתוך 200 או אפילו מתוך 1,000, התמונה שונה. 

אבי מושל:

	נבדקו אלפים בודדים.

היו"ר אברהם פורז:

	מאוד חשוב לנו לדעת מה האחוז שמצאתם. לדעתי גם מאוד חשוב לדעת מתי הם עברו טסט. אם הם עברו טסט חודשים רבים קודם, אז אפשר להניח שמשהו אירע במרוצת התקופה, אבל אם זה כלי רכב שרק עכשיו יצא מהטסט ומזהם, סימן שלא בדקו אותו כמו שצריך. גם את זה חשוב לדעת. צריך להעמיד ניידת כזאת מול היציאה של איזה מכון ולראות אם באמת בודקים, ואם לא - ללכת למשרד התחבורה ולהגיד שהמכון הזה מתרשל, שישללו ממנו את תעודת המכון.

אבי גלנצר:

	אני יושב-ראש איגוד מכוני הרישוי. לעומת המשרד לאיכות הסביבה, אנחנו באנו עם מספרים מוחלטים וברורים. אנחנו מבצעים בשנה, עם הורדות מהכביש וטסטים חוזרים, כ-2 מיליון בדיקות בכלי רכב, רכבי בנזין ודיזל. 

	בדיקות דיזל: במהלך שנת 2001, עד חודש שעבר, נבדקו כ-192,500 כלי רכב.

חוה בן-ארי:

	אדוני היושב-ראש, האם קיבלת את הנייר של משרד התחבורה?

היו"ר אברהם פורז:

	יכול להיות שקיבלתי אבל לא עיינתי בו. 

אבי גלנצר:

	אני חוזר ואומר, מתוך 192,500 כלי רכב דיזל שערכו את הבדיקה נפסלו 7.32% ולא עברו את הטסט. מדובר על כלי רכב ישנים וכלי רכב חדשים.

היו"ר אברהם פורז:

	כלומר, התופעה הזאת שמשנים בכיוון כדי לתת יותר הספק למנורה ---

אבי גלנצר:

	ברכבים חדשים היא כמעט ואינה קיימת מכיוון שברכבים חדשים ישנן משאבות אלקטרוניות שאין אפשרות לכוון אותן. הבעיה קיימת יותר ברכב ישן, אבל גם שם אנחנו שמים מגופה למניעת המשחק באותו בורג. יש רבים שמורידים את זה, משום מה, אך המשטרה שבודקת מורידה אותם מהכביש, אם היא תופסת אותם.

היו"ר אברהם פורז:

	למה זה דווקא ברכב עם מנוע דיזל?

אבי גלנצר:

	מכיוון שהוא חסר מגופה. הוא מוריד את המגופה ומשנה את הכיוון ואז הוא מקבל יותר הספק במנוע, אבל גם מעשן יותר.

שמואל בן-ארי:
    
	וכך הוא גם הורס את המנוע.

אבי גלנצר:

	זה גם גורם נזק למנוע, אבל יכול להיות שזה פחות ידוע. אם הוא נוסע על סיבובי מנוע גבוהים, זה גורם נזק למנוע, בלאי יתר ובסופו של דבר גם להרס המנוע ולפליטת עשן מוגזם.

היו"ר אברהם פורז:

	על אותה מהירות, ב-100 קילומטר לשעה, משאית ששינו לה את כיוון הבורג נוסעת במהירות סיבובים יותר גבוהה, או רק בניוטרל?

אבי גלנצר:

	גם במהירות יותר גבוהה. אין ספק שזה גם מגדיל את המהירות שלה.

היו"ר אברהם פורז:

	כשהמנוע מסתובב 4,000 סיבובים לדקה, האם כשבעל המכונית שיחק עם הבורג אז על אותה מהירות אני יכולתי לנסוע במהירות של 100 קמ"ש ואילו הוא ---

אבי גלנצר:

	המהירות לא משתנה. המהירות היא קבועה. יש לו אפשרות להאיץ יותר את המנוע. 

שמואל בן-ארי:
    
	הכוונה היא בסך הכל לבורג השני שעל-יד זה, הבורג שפותח יותר דלק ולא את הסיבובים. כשאתה פותח יותר דלק, הסיבובים הם אותו דבר אבל יש לך יותר הספק לזמן נתון. אחרי זמן נתון, הכל מתמלא פיח בפנים ובסך הכל המנוע סוחב פחות.

היו"ר אברהם פורז:

	למה? כי זה נשרף פחות טוב? אם התערובת יותר עשירה בדלק ויש בה פחות אוויר, התערובת יותר עשירה. האם כתוצאה מכך נוצר יותר פיח?

שמואל בן-ארי:
    
	כן, ואז המנוע מזהם יותר. כלומר זה מין vicious circle כזה. זה לא טוב למנוע.

יהודה קמרון:

	זה לא טוב למנוע ולא טוב לאף אחד.

שמואל בן-ארי:
    
	עשו את זה בעבר בכלי הרכב כשלא היו הספקים. היום בסך הכל כלי הרכב מגיעים עם מנועים של 300-400 כוחות סוס.

היו"ר אברהם פורז:

	גם משאיות הן עם injection וגם טורבו?

שמואל בן-ארי:
    
	כן. מאז ה"יורו 1" כל רכב הדיזל עבר לטורבו אינטרפולה(?) למעשה.

אבי גלנצר:

	בנושא של רכב בנזין: עשינו ממש בימים האחרונים סקר בין מכוני הרישוי ולקחנו מדגם של 4,000 ומשהו כלי רכב. בדקנו את אחוז הנכשלים ברישוי רק כתוצאה מזיהום אוויר גבוה. זאת אומרת, מעבר להנחיות ולדרישות של משרד התחבורה. קיבלנו בדיוק 10.05% נכשלים. רובם רכבים ישנים שמונעים על-ידי מנוע קרבורטור ולא מנוע הזרקה. ברכב הזרקה התופעה של זיהום אוויר היא נמוכה.

היו"ר אברהם פורז:

	האם נכון שממיר קטליטי אחרי 100,000 קילומטרים אינו יעיל יותר?

אבי גלנצר:

	לא תמיד. ישנם היום ממירים שמחזיקים יותר.

נחמה רונן:

	אבל הוראות היצרן אומרות שאחרי 100,000 קילומטרים צריך להחליף.

אבי גלנצר:

	זה לא מדויק. יש עניין של אחריות ויש מה שהוא מעבר לנושא האחריות.

שמואל בן-ארי:
    
	אחריות היצרן היא 80,000-100,000 קילומטרים.
	
היו"ר אברהם פורז:

	האם במקרה שאתם פסלתם מישהו ברכב בנזין עקב זיהום אוויר הוא נאלץ להחליף את הממיר?

אבי גלנצר:

	ישנם גם מקרים כאלה, בוודאי. אם הממיר אינו מתפקד אז אין ספק שיש זיהום אוויר. אבל כמו שאמרה גברת חוה בן-ארי, לא תמיד הממיר אשם.

היו"ר אברהם פורז:

	במכונית בנזין שנוסעת 150,000 קילומטר, האם יתכן שעדיין הממיר תקין?

אבי גלנצר:

	יכול להיות שכן.

אבנר פלור:

	היום יש ממירים שמחזיקים גם עד 160,000 קילומטרים.

היו"ר אברהם פורז:

	אבל היום מנוע בנזין סביר יכול לעשות רבע מיליון קילומטרים.

נחמה רונן:

	עובדה שכל היצרנים, גם באירופה, אומרים: 3 שנים או 100,000 קילומטרים. זה נתון שעל-פיו מתייחסים לכל מערכת האכיפה באירופה.

היו"ר אברהם פורז:

	זה הוראות של היצרן.

חוה בן-ארי:

	ממיר עולה סדר גודל של 1,000 דולר אחרי מיסוי.

יהודה קמרון:

	לצערנו זה לא פטור ממס.

חוה בן-ארי:

	הוועדה בראשות מר אלון טל תסייע לפטור את הממיר הקטליטי ממיסים. זה ועדה בין-משרדית שאמורה להגיש המלצות.

היו"ר אברהם פורז:

	אנחנו צריכים לעזור לכם להוזיל את המחיר של הממירים הקטליטיים. אם הוועדה הזאת כבר הגיעה למסקנה שצריך להוריד את המיסוי על ממירים קטליטיים, לא צריך לחכות לאחרית הימים. צריך לעשות את זה עכשיו.

חוה בן-ארי:

	חבר הכנסת פורז, אני מנהלת מלחמות כדי להוריד מיסוי על חלקים בטיחותיים. אני מוכנה בוודאי להמליץ. 

היו"ר אברהם פורז:

	אני מבין שעל חלקים בטיחותיים יש מיסוי מופחת.

חוה בן-ארי:

	כל פעם צריך להתחיל מלחמה בתחום אחר. פעם על טלוויזיה לצורך ראייה לאחור לאוטובוסים, פעם על המכלול של ה-IDS, ופעם על המכלול של המזגן. כל פעם יש מלחמות חדשות.

היו"ר אברהם פורז:

	אני לא מדבר על ממיר חדש. אני כבר מכיר את הסיפור, שמשחקים עם החלקים האלה והאוטו הוא בעצם "בחינם", הכל כביכול אביזרי בטיחות. אני מדבר על ממיר שלא בא עם המכונית, על חלקי חילוף שבאים בנפרד. האם יש עדיין מיסוי רגיל, של 120% או משהו מעין זה?

חוה בן-ארי:

	אחרי התמ"ע ואחרי המע"מ והכל, לדעתי זה מגיע ל-18% מיסוי. אני לא בטוחה במספרים.

אלון טל:

	עשינו השוואה בין מחירי הממירים בארצות-הברית ובישראל. בישראל המחיר הוא לפחות פי 2 בפועל. 
קריאה:

	זה בגלל היבואן.

היו"ר אברהם פורז:

	האם זה בגלל היבואן או בגלל המיסוי? מה המיסוי על ממירים קטליטיים?

חוה בן-ארי:

	אני לא רוצה להטעות.

אלון טל:

	אני לא יודע את המספר המדויק. אביא את זה בפעם הבאה.

היו"ר אברהם פורז:

	האם זה לא כמו על חלקי חילוף רגילים? מה המיסוי על חלקי חילוף רגילים (לא החלקים הבטיחותיים)?

חוה בן-ארי:

	היתה הבחנה במשך שנים בין חלקי חילוף בטיחותיים ולא בטיחותיים. הבטיחותי קיבל אפס מס קנייה ואילו הלא בטיחותי קיבל משהו בסדר גודל של 48% מס קנייה. עשינו עכשיו מס אחיד, כשהשארנו בקבוצה של הבטיחותי 4 דברים מאוד מובהקים כבטיחותיים: הגה, בלמים - מערכות סופר בטיחותיות. לגבי השאר, היום לכל יש מס אחיד של 12%. בסופו של דבר מצטרף על זה התמ"ע וכל המע"מ, ובארצות שלישיות יש מכס. אני מדברת על מס קנייה. כמובן שאחר-כך מתחברים על זה דברים נוספים.

היו"ר אברהם פורז:

	מה זה "ארצות שלישיות"? יפן וקוריאה למשל זה ארצות שלישיות. חצי מהמכוניות בארץ הן יפניות וקוריאניות.

חוה בן-ארי:

	אז על זה יצטרף מכס. אין לנו הסכמי סחר איתם.

היו"ר אברהם פורז:

	אבל זה לא בעיה שלנו. אנחנו רוצים לעודד אנשים להתקין ממיר קטליטי.

חוה בן-ארי:

	ננסה להתחיל פעולה להורדת מיסים על ממירים קטליטיים.

נחמה רונן:

	זה פעילות שאנחנו יכולים לעשות בכנסת.

חוה בן-ארי:

	מאוד אשמח אם זה יגיע מהכנסת ויקבל הוראה כלשהי. 
	עשינו עבודה מאוד ארוכה בעניין הממיר. יצרנו מערכת של תקן, שהיום אירופה עובדת לפיו, תקן 103, שמתיר ממירים תחליפיים. כלומר, לא רק ממיר מקורי של היצרן אלא נתיר גם מערכת של ממירים תחליפיים. הם יהיו יותר זולים והם ייצרו תחרות. עד עכשיו לא עשינו את זה.

יהודה קמרון:

	עד עכשיו לא יכולת, כי היית מאבד את אחריות היצרן.

צבי טננבוים:

	לא יְיוּצר חלק תחליפי לזה.

היו"ר אברהם פורז:

	בדרך כלל האחריות הכי ארוכה שאני מכיר בארץ היא 4 שנים. אם מדובר על 100,000 קילומטרים אז במילא זה אחרי תום התקופה.

חוה בן-ארי:

	הרי יבוא של חלקים בא מול תקן. לא היה לי תקן, שיכולתי לאשר לפיו ממיר תחליפי, והיום יש תקן. אנחנו נתחיל לאשר ויתחילו להיכנס ממירים תחליפיים. תהיה תחרות ולדעתי ממילא המחיר של הממירים יתחיל לרדת.

אלון טל:

	אני חוקר באוניברסיטה תל-אביב, במכון ערבה ללימודי הסביבה. 

קריאה:

	ויושב-ראש פורום הארגונים הירוקים.

היו"ר אברהם פורז:

	מי מינה את הוועדה שלך?

אלון טל:

	קיבלנו מענק ממכון ירושלים לחקר ישראל, שהוא מכון למדיניות בירושלים. שמחתי מאוד כאשר גיליתי שיתוף פעולה ברוח מאוד חיובית, גם מהמשרד לאיכות הסביבה וגם ממשרד התחבורה, וכן מארגוני הסביבה ומהאקדמיה, כמעט בכל הדברים שאתה רואה לפניך. ישבנו במשך שנה ובדקנו מה המצב בחוץ-לארץ. הזמנו מומחים מחוץ-לארץ. בסופו של דבר גיבשנו דוח, שעכשיו עובר עריכה לשונית ויהיה מוכן תוך חודש. יש כמה ממצאים שכדאי לשים אליהם לב.

	קודם כל, בנושא המיסוי, התמריץ השלילי לרכישת ממיר חדש זה רק בעיה אחת. כפי שציינה חברת הכנסת נחמה רונן, כלי רכב ישנים הם המזהמים. במדינות אחרות עשו הקלה במכס למי שלוקח רכב ישן ומחליף אותו ברכב חדש ומוציא את הרכב הישן מכלל שימוש.

היו"ר אברהם פורז:

	חוץ מאיטליה יש עוד דוגמאות?

שמעון אברהם:

	למשל סינגפור. שם נחנקים.

היו"ר אברהם פורז:

	הגשתי הצעת חוק בכיוון זה.

אלון טל:

	זה מאוד חשוב. אין צורך להרחיב מלים בקשר לעידוד סולר. היום שמענו שאף על פי שכלי רכב דיזל הם רק 17% מצי הרכב, הם פולטים בערך 60% מהחלקיקים. צריך לתת על זה את הדעת.

היו"ר אברהם פורז:

	האם זיהום אוויר מרכב דיזל הוא יותר מרכב בנזין?

אלון טל:

	כן, בהחלט. תלוי איזה סוג.

היו"ר אברהם פורז:

	הרי אי אפשר להשוות דברים שהם לא ממין העניין, אבל שתי מכוניות, שאחת עם מנוע בנזין והשניה עם מנוע דיזל, האם הזיהום של מנוע הדיזל גדול מהזיהום ממנוע הבנזין?

נחמה רונן:

	בטח, חלקיקי הגופרית שנפלטים מדיזל הם בשיעור של פי כמה מבנזין.

אלון טל:

	דיזל הרבה יותר גרוע, כי הוא פולט חומרים מסרטנים.

היו"ר אברהם פורז:

	אתה אומר שמטעמים של מדיניות לאומית היינו צריכים להפסיק ייבוא מכוניות דיזל,להקשות על ייבוא מכוניות דיזל? לא צריך לעודד ייבוא מכוניות דיזל פרטיות?

אלון טל:

	אני חושב שזה טירוף הדעת שאנחנו מעודדים ייבוא מכוניות כאלה.

חוה בן-ארי:

	גם אם תעודד, זה לא עוזר. אין כמעט ייבוא של דיזל פרטי. זה לא "תפס". רק הג'יפים.

היו"ר אברהם פורז:

	מה פתאום? כל מי שנוסע מעל 20,000 קילומטר בשנה, כלכלית שווה לו לנסוע במכונית עם מנוע דיזל, אלא אם כן הוא לא אוהב את הרעש.

חוה בן-ארי:

	מתוך 150,000 כלי רכב אני לא מאמינה שיש יותר מ-8% דיזל פרטי. אני אשלח לך את הנתונים.

קריאה:

	8% דיזל פרטי - זה המון.

היו"ר אברהם פורז:

	השאלה היא אחרת. עד לפני כמה שנים היתה מדיניות שדיזל זה רק רכב לא פרטי.

חוה בן-ארי:

	עד שנת 1994 אסרנו ייבוא רכב דיזל פרטי. עכשיו זה מותר.

היו"ר אברהם פורז:

	עכשיו שינינו. אני לא אומר שצריך לאסור באופן מלא אבל אולי צריך להקשות עוד יותר. אולי צריך להעלות את האגרה השנתית על רכב דיזל.

חוה בן-ארי:

	היא פי 3 כמעט.

היו"ר אברהם פורז:

	אם כמדיניות אנחנו רוצים להקטין את מספר כלי הרכב הפרטיים בעלי מנוע דיזל אז יכול להיות שצריך להעלות את האגרה בעוד 1,000 שקל לשנה כדי להוריד עוד יותר את התמריץ לדיזל.

דבורה סיילס:

	כל רכבי הדיזל יכולים לעבור, בצו של המשרד לתשתיות לאומיות, ל"סיטי דיזל". "סיטי דיזל" הוא דל גופרית והוא הרבה פחות מזהם.

נחמה רונן:

	זה פיתוח של בתי הזיקוק.

אלון טל:

	הבעיה מורכבת. מצד אחד יש תמריצים כלכליים שמגדילים את זיהום האוויר. מצד שני יש כמה כשלונות במערכת האכיפה. חברת הכנסת נחמה רונן ציינה את הבעיה. הופתענו לגלות שמשרד הרישוי מקבל אגרה ולא בודק אם אכן מישהו עבר טסט. זה לא שמכוני רישוי מעבירים מישהו בלי לבדוק אותו. יש אנשים שפשוט לא מגיעים למכוני הרישוי כדי להיבדק.

היו"ר אברהם פורז:

	גברת בן-ארי, האם המצב הוא שאתם לא יודעים איזה כלי רכב לא היה במכון רישוי? ברגע ששילמו אגרה מבחינתכם נגמרה האכיפה?

חוה בן-ארי:

	מה שקורה בפועל, אדם משלם עבור הטסט אך לא הולך לעשות בפועל את הבדיקה. עד שהוא לא יתפס על-ידי שוטר עם מדבקה ---


היו"ר אברהם פורז:

	אוי ואבוי. אתם לא מקבלים דיווח ממכונים? אתם לא מזינים את המחשב?

נחמה רונן:

	איך הוא ייתפס? איזה שוטר עושה בדיקות כאלה?

היו"ר אברהם פורז:

	גברת בן-ארי, הייתם צריכים לדאוג שהמכונים יעבירו אליכם את הרשימות של כלי הרכב שעברו מבחן שנתי. תזינו את המחשב וכך תדעו מי לא התייצב לבדיקה.

חוה בן-ארי:

	חבר הכנסת פורז, זה לא תחום אחריותי. זה עלה, זה יועלה.

היו"ר אברהם פורז:

	אני פשוט לא מאמין שזה המצב, שאתם לא מקיימים פיקוח ושיש אכיפה רק אם שוטר תופס.

נחמה רונן:

	למשטרה אין כוח-אדם להתעסק בזה.

אלון טל:

	זה אחד הדברים שצריך לשנות. בסך הכל המיחשוב הולך ומשתפר.

היו"ר אברהם פורז:

	אם הוא קיבל דיווח, המחשב יעשה לבד הכל.

אלון טל:

	יש פה הרבה גורמים והיה חוסר תיאום. בזה החשיבות של הוועדה.

היו"ר אברהם פורז:

	אגב, זה לא רק בעניין ממירים קטליטיים. ממיר - ניחא, נניח זיהם את האוויר, אבל אולי הוא נוסע בלי בלמים. 

חוה בן-ארי:

	זה אחת המסקנות של הוועדה. לא אני עוסקת בזה במשרד התחבורה. קיבלתי את זה במלוא הרצינות והעברתי הלאה. זה יטופל.

אלון טל:

	גברת בן-ארי היתה גורם חיוני ביתר בקידום העבודה שלנו.



נחמה רונן:

	אנחנו מחפשים פתרון.

היו"ר אברהם פורז:

	את מנהלת אגף הרכב. מה התחום שלך בדיוק?

חוה בן-ארי:

	במה שקשור לדיון היום, המערכת של אגף הרכב עוסקת בייבוא הרכב, קובעת תקנים. התאמנו את התקנים של זיהום האוויר לארצות-הברית ולאירופה. בעצם הרכב שמגיע לארץ כבר מיוצר מראש בטכנולוגיה ---

היו"ר אברהם פורז:

	את זה אני מבין. אני שואל דבר אחר. מי אחראי לדעת שאדם שילם אגרה ולא הלך לטסט?

חוה בן-ארי:

	אגף הרישוי.
	
אלון טל:

	יש לנו שורה ארוכה של המלצות, חלקן תלויות חקיקה וחלקן לא. הייתי שמח מאד לנסח אותן בצורה מסודרת. חלקן קשורות לתקינה. יש למשל בארץ מחדל גדול, שאופנועים אינם חייבים לעמוד בשום תקן פליטה.

היו"ר אברהם פורז:

	אתה רוצה שרכב דו-טקטי, 2 פעימות, יעמוד במבחן?

אלון טל:

	10% מהחלקיקים בגרמניה מגיעים מהאופנועים.

היו"ר אברהם פורז:

	אז מה אתה רוצה, שנזרוק את כל הטוסטוסים? אי אפשר. רכב שתי פעימות הוא מזהם אוויר, בהגדרה. הוא מערבב את הדלק בשמן והוא חייב להוציא עשן.

אלון טל:

	אם רוצים לטפל בבעיה - זה מרכיב אחד שלא טופל. 

היו"ר אברהם פורז:

	זה בלתי פתיר. אלא אם כן אתה רוצה להוריד את כל הרכב של שתי פעימות מהכביש. האם אפשר היום ברכב דו-טקטי - אינני יודע אם זה כבר 2%. כמה שמים בתערובת?

אבנר פלור:

	עד 3%. 

היו"ר אברהם פורז:

	3% - אז הוא שורף שמן 3%. 

אלון טל:

	אפשר לוותר על ההמלצה הזאת כרגע. עובדה ששלוש מדינות כן התקינו תקנים בכיוון הזה.

נחמה רונן:

	יש ממירים לטוסטוסים ולאופנועים.

היו"ר אברהם פורז:

	יש ממיר קטליטי לרכב דו-טקטי, לרכב של cc50? אני לא בטוח.

אבי מושל:

	אפשר לשים לו ממיר.

היו"ר אברהם פורז:

	הרי כולם מייצרים היום רכב של cc50, גם באירופה וגם ביפן. כשפז'ו מייצר טוסטוס 50cc דו-טקטי לצרפת, זה עם ממיר?

אבי מושל:

	יש מדינות שמחייבות עם ממיר ויש מדינות שלא מחייבות.

נחמה רונן:

	באיטליה לדעתי מחייבים ממיר לרכב דו-טקטי.

אבי גונן:

	התקינה מגדירה רמת זיהום אוויר ברכב דו-מנועי. אנחנו מחייבים את הדו-גלגלי בעמידה בתקינה האירופאית. היא לא מחייבת הגדרה של ממיר. אם יש מקום כזה או אחר בעולם שם מחייבים ממיר, אז זה החלטה מקומית אבל לא על-פי התקינה האירופאית.

אלון טל:

	אני חושב שבדיון מהיר אפשר להגיע לתוצאות. מדובר בבעיה בריאותית מספר 1 במדינת ישראל.

היו"ר אברהם פורז:

	אף אחד לא רוצה זיהום אוויר, זה נכון.

נחום זמיר:

	אני מבקש לחזור להתחלה, כבוד היושב-ראש. ראשית, במכוני הבדיקה והרישוי קיים מכשיר לבדיקת כוח וכמות עשן במנועי דיזל. המתקן הזה יקר מאוד והוא קיים אך ורק בישראל. זה מתקן שמביא את הרכב למצב השוואתי, כשמשאית או אוטובוס  נמצא במצב של עלייה בעומס מירבי על מנת לבדוק במצב הזה את כמות העשן שהוא פולט. כלומר, אנחנו מבצעים את הבדיקה על המכשיר הטוב ביותר בעולם, לדעתי, כבעל מקצועי בנושא הזה.

	לגבי בנזין: במנועי בנזין אנחנו בודקים רק חלק מהגזים שנפלטים מהאגזוז. במקום לבדוק 4 גזים אנחנו בודקים רק גז אחד, CO. אנחנו כיום במשאים ומתנים מתקדמים מאוד עם משרד התחבורה כדי לבדוק את כל 4 הגזים. 

	ההבדל בין פליטת עשן של דיזל לבין פליטת עשן של בנזין, שבמנוע דיזל זה נראה לעין, לעומת גזים מסוכנים ביותר שאינם נראים לעין הנפלטים במנועי בנזין. הפיח שאנחנו רואים על קירות ברחובות צרים - זה ממנועי דיזל. מנוע בנזין בדרך כלל לא גורם לדבר כזה. יכול להיות שבגלל שזה נראה לעין אז שמים יותר לב לעניין הזה אבל הפליטה ממנועי בנזין לא פחות מסוכנת. 

אבי מושל:

	אני רוצה לתקן. הפליטה מכלי רכב דיזל הוכחה כמסרטנת והוגדרה ככזאת על-ידי ארגון הבריאות העולמי. הוכח שהפליטה מדיזל אחראית ישירה לאחוז מסויים של מקרי סרטן ומוות בעולם. זה לא אותו דבר בתחום של פליטת מנועי בנזין. הפליטה מרכבי בנזין היא פליטה של CO בעיקר.

היו"ר אברהם פורז:

	איך תסביר את זה שבכל העולם אוטובוסים ומשאיות מונעים במנועי דיזל?

נחמה רונן:

	הם משתמשים ב"סיטי דיזל" דל גופרית.

אבי מושל:

	קודם כל, יש היום מעבר מאוד חזק לאוטובוסים בגז. בלוס אנג'לס למשל כל האוטובוסים הציבוריים החדשים הם בגז, שפולט הרבה פחות מדיזל. ה-EPA למשל לא מכיר בשום צורה של דיזל כטכנולוגיה נקייה, כי דיזל מזהם בכל צורה שהיא.

היו"ר אברהם פורז:

	מה המצב ב"אגד"?

שמואל בן-ארי:
    
	אני חושב שהמצב שלנו הוא לא רע.

נחמה רונן:

	היום נכנסו חברות פרטיות לקווים שלפנים היו רק של "אגד".

שמואל בן-ארי:
    
	עד סוף השנה הזאת יהיו ל"אגד" כבר 350 אוטובוסים עירוניים "יורו 3". אנחנו מדברים בהכללה אבל לא הוזכר שהדיזל בעשור האחרון עבר מהפיכה דרסטית בתחום רמות הזיהום. הסולר עבר מהפיכה, כולל במדינת ישראל. הסולר הישראלי והבנזין הישראלי היום עונים לתקנים האירופאים. אבל באירופה כבר רצים קדימה והם מסתכלים על 2004-2005, שאז יכנס לתוקף "יורו 4". כשיורו 4 יכנס לתוקף, אז הם מכוונים לסולר, כפי שהוזכר פה, של "סיטי דיזל".

	"אגד" ו"דן" כבר משתמשים היום ב"סיטי דיזל", בגלל צווים אישיים שהוצאו לנו. לא משנה שיש פה בג"צים וכולי, אבל עם כל זה יש דברים שאנחנו עושים. אני רוצה לצטט את המשרד לתשתיות לאומיות ואת בתי הזיקוק, שנציגיהם אינם פה. אין שום סיבה תוך חצי שנה לא להעביר את כל הסולר במדינת ישראל ל"סיטי דיזל", מבחינת אפשרות ייצור לכלל המדינה. בסך הכל זה עניין של רצון טוב ואולי דחיפה קטן מכיוון התחיקה.

חוה בן-ארי:

	נציג האוצר איננו פה. זה עולה כסף. 

נחמה רונן:

	ההפרש הוא לא משמעותי. 2 אגורות לליטר זה כלום.

יורם שרעבי:

	זה מסתכם ב-3 מיליון שקל בשנה שאנחנו משלמים. בדוּק, עם קבלות.

שמואל בן-ארי:
    
	אם נעבור ל"סיטי דיזל" אז גם "דן" ו"אגד" יסובסדו כאן, אבל זה כבר פאזה אחרת. אני לא יודע אם צריך להרחיב כרגע.

	קודם כל, בדיזל עברנו 3 שלבים עד היום, ויש עוד 2 שלבים בצינור: "יורו 4" ב-2005 ו"יורו 5" ב-2008.

	אני רוצה לצטט משפט של מומחה מוולוו שהיה אצלנו לפני שנתיים ואמר: מ"יורו 3" ואילך אפשר לנשום ישיר את העשן מהאגזוז של הדיזל והוא יותר נקי מאוויר העיר שמסביבו.

נחמה רונן:

	שהוא ינשום את זה. כל אחד והסטיות שלו ...

יהודה קמרון:

	אני עדיין לא רואה מה הקשר.

שמואל בן-ארי:
    
	בעקרון אנחנו עוברים מהפך. לכן, אם אנחנו רוצים להוריד את זיהום האוויר במדינת ישראל ההתמקדות צריכה להיות בכלי הרכב הישנים, בעיקר אלה של לפני "יורו 1". שם עיקר הזיהום.

נחמה רונן:

	נדמה לי שכל מה ששמענו היום - ובוודאי לא נפתור פה את כל הדברים - איננו קשור בשום צורה לאכיפה, או להיעדר האכיפה על תקנים, על ה"סיטי דיזל", על כל הדברים האלה. יהיו התדיינויות ויחליטו החלטות ואני מאוד אשמח אם יחמירו את התקינה. אבל איפה האכיפה? איך אפשר להגיד שניתן גם את זה לזרוק על המשטרה? איפה המשרד לאיכות הסביבה? איפה משרד התחבורה? איפה מי שצריך לעשות את העבודה?

היו"ר אברהם פורז:

	אני רוצה לסכם את הדיון, באהדה רבה.

 	קודם כל, אני רוצה להודות לחברת הכנסת נחמה רונן שהעלתה בפנינו את נושא זיהום האוויר מכלי רכב.

	במהלך הדיון התברר לנו שאנחנו צריכים לפעול להורדת המיסוי ולהורדת המחיר של ממירים קטליטיים, כולל מתן אפשרות לייבוא מקביל. אין סיבה שממיר קטליטי יעלה כל-כך הרבה. הוא צריך להיות זול ונגיש.

	דבר שני, אנחנו תובעים ממשרד התחבורה להיערך לאלתר כדי לקבל דיווח ממכוני הרישוי על כלי רכב שלא באו לטסט ולא עשו את הבדיקה על אף ששילמו את האגרה. יכול להיות שרכב כזה נע בכביש כשלא רק שהוא מזהם אוויר אלא שאף אין לו בלמים. לדעתי אתם צריכים לעשות מערכת ממוחשבת. המכונים יעבירו לכם מידע, אתם תקלטו אותו ותיפנו אל אלה שלא התייצבו לבדיקה ונוסעים למעשה ללא רישוי. זה ששילמת את האגרה, זה לא אומר עדיין שיש לך רישוי. הרישוי השנתי כרוך גם בבדיקה.

חוה בן-ארי:

	אני חושבת שבקרוב נתקדם צעד ענק. תוך חצי השנה כל 54 המכונים, אני מקווה, יהיו מקושרים ישירות למערכת הממוחשבת של משרד התחבורה.

היו"ר אברהם פורז:

	אני חושב שגם היום באופן מדגמי אתם צריכים לקבל מידע ולתפוס מי שלא נבדק במכון רישוי על אף ששילם את האגרה.

אבי גלנצר:

	זה דיווח יומיומי.

היו"ר אברהם פורז:

	נכון, אבל אם הם לא עושים עם זה כלום זה כנראה נכנס לאיזה בוידם. 

	דבר שלישי, אני חושב שצריך להגביר את הפיקוח על המכונים. אתם לא אשמים, אבל חלק מהעובדים שלכם, ואתם יודעים את זה, יש ביניהם מאכערים שמעבירים כל כלי-רכב את הטסט. זה לא קשור להנהלה. 

חוה בן-ארי:

	חברת הכנסת נחמה רונן, אם יש לך מידע על מכונים שנוהגים לא כשורה, אנא העבירי אלי. יש משטרה. אנחנו סוגרים מכונים.

היו"ר אברהם פורז:

	לדעתי אחד הדברים שאתם צריכים לעשות לגבי בדיקת זיהום אוויר, אתם צריכים לקחת רכב שיצא ממכון, באופן מדגמי, ולבדוק אותו.

חוה בן-ארי:

	אנחנו עושים את זה.

היו"ר אברהם פורז:

	אני לא מדבר על ההנהלות. כולנו מכירים את התופעה שיש מאכערים שמעבירים כל מכונית את הטסט. נכון, זה לא תמיד ולא בכל מקרה, אבל יכול להיות עובד שקשור עם מישהו בכמה עניינים.


יהודה קמרון:

	הצבת הולכת ונסגרת. המכונים ממוחשבים ואין לבוחן שיקול דעת. אני חושב שפה מוטל דופי בצורה גורפת על כל מכוני הרכב. הפתיח שלך היה שהמכונים לא בסדר ואני מצטער על כך. מכוני הרישוי הם כן בסדר.

היו"ר אברהם פורז:

	אנחנו מבקשים ממשרד התחבורה להדק את הפיקוח על המכונים. 

	דבר רביעי, אנחנו מבקשים מהמשרד לאיכות הסביבה להביא לנו בעוד 3 חודשים דיווח על מה שהמשרד עשה במהלך 3 החודשים הללו: כמה כלי רכב עצרתם, איזה אחוז מצאתם מתוכם. אנחנו מצפים לקבל דיווח על שלושת החודשים, מ-1.1-31.3. אני מקווה שהדיווח הזה יגיע אלינו עד 15.4, כדי שנהיה בטוחים ששם אנשים לא ישֵנים.

	אם יסתבר שלא צריך לעודד שימוש בדיזל אז יכול להיות שצריך לבדוק אפשרות להעלות את האגרה השנתית לרכב דיזל בעוד 1,000 שקלים כדי ליצור עוד תמריץ שלילי לשימוש במכוניות פרטיות עם דיזל, אם זה באמת מזהם. למרות שאומרים לנו פה שהדיזל עבר מהפך. 

	דבר אחרון, נשאלת השאלה איך גורמים לכך שיהיה יותר "סיטי דיזל", כלומר שהסולר המשווק יהיה פחות מזהם אוויר.

נחמה רונן:

	בתי הזיקוק ערוכים לספק כל כמות שתידרש.

חגית אייזנמן:

	מינהל הדלק בודק עכשיו את הנושא הזה. עדיין לא נסתיימה הבדיקה.

היו"ר אברהם פורז:

	אנחנו חושבים שצריך לעודד מעבר לסולר שאינו מזהם. נבקש מהמשרד לתשתיות לאומיות תוך חודש להעביר דיווח לוועדת הכלכלה מה צריך לעשות כדי להביא לשיפור באיכות הסולר.

	את ההמלצות הללו נניח על שולחן הכנסת. תודה רבה לכם.


הישיבה ננעלה בשעה 14:00





